Love Story (Taylor Swiftin kappale)

Love Story on yhdysvaltalaisen laulaja-lauluntekijä Taylor Swiftin kappale vuodelta 2008. Sen sanoitti Swift ja sen tuotannosta vastasivat Swift ja Nathan Chapman. Se julkaistiin Swiftin toisen studioalbumin Fearless ensimmäisenä virallisena singlenä 12. syyskuuta 2008. 
”Love Story” on yksi Swiftin tunnetuimmista ja menestyneimmistä kappaleista. Kappale nousi Yhdysvalloissa countrylistan ykköseksi ja Billboard Hot 100 -listan sijalle 4. Single on myynyt Yhdysvalloissa kahdeksankertaisesti platinaa. Se nousi listoille useissa maissa. Australiassa kappale oli listaykkösenä. Britannian singlelistalla se oli parhaimmillaan sijalla 2. Suomessa kappale pääsi latauslistan sijalle 17. ”Love Story” on crossover-hitti, jota soitettiin radiossa sekä country- että popkanavilla. 
Kappale on rakkauslaulu, jossa viitataan Romeon ja Julian tarinaan. Swift on kuitenkin muuttanut tarinaan onnellisen lopun.
Uusi levytys kappaleesta julkaistiin 12. helmikuuta 2021. Uuden version nimi on ”Love Story (Taylor’s Version)”. Swift levyttää kuusi ensimmäistä albumiaan uudelleen jouduttuaan kiistaan entisen levy-yhtiönsä Big Machinen kanssa albumien master-nauhoitusten oikeuksista. Myös uusi versio menestyi kaupallisesti ja nousi Yhdysvalloissa countrylistan ykköseksi. Swift on Dolly Partonin ohella ainoa artisti, joka on päässyt listan kärkeen kahdella saman kappaleen levytyksellä.
Taustaa.
”Love Story” kertoo Swiftin nuoruuden ihastuksesta, joka ei ollut suosittu Swiftin perheen ja ystävien keskuudessa. Suurin osa tarinasta on kuitenkin fiktiivistä. Swift on sanonut "Se on romanttisin laulu, jonka olen kirjoittanut eikä se ole edes kenestäkään, jonka kanssa olisin oikeasti seurustellut." Lyriikoissa viitataan William Shakespearen tarinaan "Romeo ja Julia" (1597). Kappaleen sanoitukset on kuvattu Julian näkökulmasta. Swift on korvannut Romeon ja Julian alkuperäisen traagisen johtopäätöksen onnellisella lopulla.
Vastaanotto.
Kappale sai hyvän vastaanoton arvosteluissa. Kriitikot kehuivat erityisesti Swiftin kirjoitustyyliä ja kappaleen tarinaa. 
Kappaleesta tuli yksi Swiftin tunnetuimmista ja menestyneimmistä kappaleista. ”Love Story” on crossover-hitti, jota soitettiin sekä country- että popkanavilla. Kappale nousi Yhdysvalloissa countrylistan kärkeen ja Billboard Hot 100 -listan sijalle 4. Kappaleesta tuli Yhdysvalloissa yksi aikansa myydyimmistä kappaleista ja digitaalisista singleistä. Recording Industry Association of America (RIAA) on palkinnut singlen Yhdysvalloissa kahdeksankertaisella platinalla. 
”Love Story” -kappaleesta tuli hitti myös kansainvälisesti. Kappale nousi listaykköseksi Australiassa. Se on sittemmin myynyt Australiassa 14-kertaista platinaa. Kappale nousi Britannian singlelistan kakkossijalle. Suomessa kappale oli latauslistalla sijalla 2. Vuoteen 2021 mennessä kappaletta oli myyty maailmanlaajuisesti 18 miljoonaa kappaletta.
Musiikkivideo.
Kappaleeseen liittyvän musiikkivideon ohjasi Trey Fanjoy, joka on ohjannut myös pääosan Swiftin edellisistä videoista. Video on ajankuva, joka ottaa vaikutteita keskiajan, renessanssin ja Britannian Regencyn (1813) aikakausilta. Videolla seurataan Swiftiä sekä malli Justin Gastoniä kun he tapaavat yliopiston kampuksella ja kuvittelevat itsensä keskelle edellä mainittuja aikakausia. 
Esitykset.
Swift on esittänyt Love Storyn livenä lukuisia kertoja konserteissa, televisiossa ja radio-ohjelmissa. Kappale on ollut mukana hänen kaikilla kiertueillaan alkaen "Fearless Tour" -kiertueesta (2009-10). Liveversio kappaleesta on julkaistu konserttielokuvissa ' (2011), "The 1989 World Tour Live" (2015) ja ' (2023). Vuonna 2014 Swift esitti kappaleesta uuden version Live Lounge -ohjelmassa. "Love Storyn" ovat levyttäneet lukuisat muutkin artistit, kuten Joe McElderry ja Forever the Sickest Kids.
Love Story (Taylor’s Version).
Tuotanto.
Uudelleen levytetty versio kappaleesta, ”Love Story Taylor’s Version)”, julkaistiin 12. helmikuuta 2021. Swift levyttää kuusi ensimmäistä albumiaan uudelleen jouduttuaan kiistaan entisen levy-yhtiönsä Big Machinen kanssa musiikin master-nauhoitusten oikeuksista. "Love Story" oli ensimmäinen julkaistu uudelleen levytetty kappale. Kappale on mukana "Fearless"-albumin uudella versiolla "Fearless (Taylor’s Version)". Albumi julkaistiin 9. huhtikuuta 2021.
”Love Story” -kappaleen uuden levytyksen tuottajina toimivat Swift ja Christopher Rowe. Alkuperäisen levytyksen tuottaja Nathan Chapman ei palannut työskentelemään uudella versiolla. Kappaleella soittaa kuitenkin useita alkuperäisellä levytyksellä esiintyneitä muusikoita ja Swiftin yhtyeen jäseniä kuten taustalaulaja Caitlin Evanson ja basisti Amos Heller.
Kaupallinen menestys.
”Love Story (Taylor’s Version)” nousi Yhdysvalloissa Billboard Hot Country -listan kärkeen. Swiftistä tuli Dolly Partonin ohella ainoa artisti, joka on ollut listan ykkösenä kahdella saman kappaleen levytyksellä. Billboard Hot 100 -listalla kappale oli sijalla 11. Kanadassa kappale nousi listasijalle 7.